GO GEORGE: Hou kaartjies droog | George Herald
GO GEORGE: Hou kaartjies droog
Friday, 03 March 2017, 08:02
'n GO GEORGE-bus.
GEORGE NUUS - 'n GO GEORGE pendelaar het onlangs die George Transport Hub besoek om twee klagtes aan te meld, toe hy verbaas opmerk dat twee voertuie op die plaveisel langs die ingang geparkeer is, in 'n area waar geen voertuie mag parkeer nie.
Die voorval word intussen deur die bestuur van die busdiens ondersoek. Munisipale woordvoerder, Chantel Edwards-Klose, het by navraag gesê dat die spesifieke motors nie bekend is aan die busdiens nie.
Sy het egter bevestig dat parkering op die plaveisel vir die publiek, sowel as personeel van die busdiens, verbode is.
"Daar sal opgetree word teen enige persone wat hierdie verkeersregulasie oortree," het sy gesê.
Die ander kwessies wat die pendelaar wou aanraak hou verband met die gebrek aan busskuilings in Conville.
Pendelaars reën glo dikwels nat en het probleme met nat kaartjies wat nie deur die sisteem erken word nie.
GO GEORGE antwoord:
1. GO GEORGE is druk besig met 'n program van oprigting van busskuilings, maar net in areas waar die busdiens reeds aktief is.
Conville en 'n groot deel van Nelson Mandela-boulevard vorm deel van die beplande Fase 4 wat nog nie in werking is nie. Sekere bushaltes in die deel van Nelson Mandela-boulevard wat binne die huidige bedieningsarea val, sal volgens prioriteitsgradering ook skuilings kry.
2. GO GEORGE wys passasiers gereeld deur middel van verskeie kommunikasiekanale daarop dat hulle hul kaartjies moet droog hou, aangesien die kaartjieleser nie nat kaartjies kan lees nie. Passasiers word aangeraai om hul kaartjies in 'n handsak of beursie, of plastiekomhulsel te hou sodat dit nie nat word nie.
Mense is aan nat weersomstandighede blootgestel ook op pad na bushaltes en nie net weens die afwesigheid van busskuilings nie, en word aangeraai om voorsorg te tref.
Dit is nie nodig om 'n kaartjie uit te haal voordat die bus betree word nie. Daar is ongelukkig geen ander manier vir 'n busbestuurder om 'n rit te registreer nie; dus sal nat kaartjies nie aanvaar word nie.